Pululagva

Pululagva arba Pululahva (isp. Pululahua, keč. Pululawa) – ugnikalnis Anduose, Ekvadore, Pičinčos provincijoje, 15 km į šiaurę nuo Kito. Aukštis – 3356 m. Ugnikalnis palyginti žemas, miškingais šlaitais. Viršūnėje yra 5 km pločio kaldera, iš dalies užpildyta dacitinės lavos kupolais. Keturi iš jų iškilę 480 m virš kalderos dugno. Dideli, sprogūs išsiveržimai vyko vėlyvajame pleistocene ir holocene. Paskutinis išsiveržimas vyko maždaug prieš 1670 metų, jo metu tryško lava ir veržėsi piroklastiniai srautai. Ugnikalnis įeina į Pululagvos geobotaninį rezervatą. Nuorodos Global Volcanism Program Archyvuota kopija 2011-04-07 iš Wayback Machine projekto.